מניות חטא

מניות חטא (באנגלית: Sin stocks) הוא כינוי למניות של חברות ציבוריות (נסחרות בבורסה לניירות ערך), אשר תחום עיסוקן עלול להחשב כבלתי מוסרי או לא אתי בהיבט החברתי, מכיוון שהמודל העסקי שלהן נשען על ניצול לכאורה של חולשות אנושיות.

הגדרות
בשימוש במושג בדרך כלל הכוונה היא לחברות העוסקות בתחומי יצור שווק ומכירה של מוצרי אלכוהול, טבק, נשק, וכימיקלים מזהמים כגון דלק פוסילי, וכן בחברות המספקות שירותי אירוח ותוכן למבוגרים בלבד כגון הימורים ופורנוגרפיה.

עם זאת, הגדרת מניות של חברות מסוימות כמניות חטא אינה חד משמעית ועשויה להחשב כמעורפלת. כך למשל חברות העוסקות בתחום הקנאביס משוייכות לכאורה להגדרה זו מכיוון שהן עוסקות בתחום מכירה ויצור של סמים מסוכנים למרות שנעשה שימוש בחומרים אלה גם בתחום הרפואי באופן מורשה ומפוקח.
לעיתים קיים קושי לבצע הפרדה בין תחומי פעילותן של חברות מניות חטא. קיימות חברות הפועלות בתחומים מהוגנים לכאורה כגון תעשיית התעופה, אף שכל החברות הגדולות בענף מחזיקות חטיבות לפיתוח ויצור נשק מסוגים שונים. לחלופין, חברות של רשתות בתי מלון גלובליות מקיימות פעילות הימורים או מציעות מתחמים למבוגרים בלבד במתחמיהן.

השקעה
בדומה לכל מוצר וכלי השקעה הוני, גם להשקעה במניות חטא קיימים יתרונות וחסרונות המשפיעים על הביקוש להן ועל התשואה המתקבלת למשקיע.

יתרונות
מניות חטא פועלות בתחומים עסקיים המתאפיינים בביקוש יציב לטווח ארוך לרבות בתקופות של האטה כלכלית ולכן מהוות מרכיב מייצב בתיקי השקעה מנייתיים. בנוסף, רוב החברות הללו מנהלות מדיניות של חלוקת דיבידנדים במשך שנים רבות באופן קבוע ונדיב אשר מושכת משקיעים המבקשים לקבל תזרים מזומנים יציב לאורך זמן.

חברות העוסקות בתחומים אלה אינן חשופות בדרך כלל לתחרות עקב חשש של מתחרים מכניסה לענף החשוף לסיכונים רגולטורים ושינויים בלתי צפויים בהלך הרוח הצרכני, המאפשרת לחברות הקיימות פעילות עם שולי רווח גבוהים. הביקוש למוצריהן נחשב לקשיח או בעל יחס תמסורת נמוך בין מחירו של המוצר לביקוש אליו. כך למשל, עליית מחיר הסיגריות בשיעור כלשהו, לא תגרום לקיטון באותו השיעור של כמות הצריכה ומספר המעשנים והרווח הכולל של החברה יעלה בוודאות. יציבות מסחרית זו והעובדה כי מדובר בדרך כלל בחברות גלובליות, גורמת לכך שמניות חברות אלה מהוות חלק משמעותי במדדי השוק המובילים בעולם.

מניות חטא של חברות כאלה נחשבות כאטרקטיביות בעיני משקיעים מסוימים מכיוון שבדרך כלל בהשפעת תדמיתן השלילית, הן נסחרות תוך הערכת חסר, ובכך מעניקות ערך מוסף סמוי המגולם במחירן ביחד עם ביטחון תזרימי לטווח ארוך למשקיעים בהן.

חסרונות
למרות היתרונות שנמנו לעיל, ישנם משקיעים המעדיפים להימנע מהשקעות בחברות מסוג זה.
השקעה במניות חטא טומנת בחובה סיכונים להפסדים כספיים בעיקר בשל חשיפת החברות הללו ללחץ חברתי והגבלות פוליטיות על תחום עיסוקן. החשיפה יכולה לבוא לידי ביטוי בהטלת הגבלות על פעילותן בתחומים מסוימים, הגדלת שיעורי המיסוי על הרווחים שלהן או על המוצר שהן מספקות בעצמו. הגבלות על פעילות חברות כאלה מושפעות גם מהלך רוח חברתי או תקופתי. כך למשל חברות העוסקות ביצור ושווק בירה לא נחשבות כמניות חטא למרות שעיסוקן ביצור ושווק אלכוהול ולחלופין, חברות הטבק שהפכו למניות חטא רק בשנות השמונים כאשר עד לתקופה זו עישון על כל צורותיו ובכל מקום, נחשב לנפוץ ומקובל.

מחקר
ניתוח ארוך טווח מצא כי תשואת מניות חטא הן גבוהות יותר מאלה של שוק המניות הכללי. הסיבה העיקרית היא הערכת החסר השוטפת של מניות אלה בשל חשש המשקיעים הנמנעים מלפעול בהן והערכות מופרזות של הסיכון הרגולטורי וסיכון המוניטין הכרוכים בהחזקתן. מחקרים אחרים מצביעים על סיבות חשבונאיות ובעיקר שיעורי הריווחיות הגבוהים בפעילותן וההגבלות המוטלות על הגידול המאזני שלהן.
במחקרים נמצא כי נורמות חברתיות משפיעות על המסחר בשוקי ההון. חלק מהמשקיעים, במיוחד משקיעים מוסדיים הכפופים לנורמות החברתיות הללו כמו קרנות פנסיה, נמנעים מהשקעה במניות חטא והן זוכות פחות לכיסוי מאנליסטים מאשר מניות בעלות מאפיינים דומים. למניות חטא יש גם תוחלת תשואות גבוהות יותר ממניות דומות מכיוון שהן זוכות להתעלמות ממשקיעים המוגבלים על ידי נורמות חברתיות ועומדות בפני סיכון רגולטורי גדול יותר בהשפעת אותן הנורמות.

קישורים חיצוניים
 https://www.investopedia.com/terms/s/sinfulstock.asp
 https://www.bankrate.com/investing/what-are-sin-stocks/
 https://www.fool.com/terms/s/sin-stocks/
 https://www.robeco.com/en-me/glossary/sustainable-investing/sin-stocks
 https://www.robeco.com/en-me/insights/2017/09/research-reveals-why-sin-stocks-outperform
 https://www.sciencedirect.com/science/article/abs/pii/S0304405X09000634

קטגוריה:מניות
קטגוריה:השקעה
קטגוריה:אתיקה